Резолюция [1]

относно достъпа до здравни услуги и лекарства, с особен акцент върху пренебрегваните заболявания

Съвместната парламентарна асамблея,

- свикана на заседание в Кигали (Руанда) от 19 до 22 ноември 2007 г.,

- като взе предвид член 17, параграф 1 от своя правилник,

- като взе предвид членове 177-181 а от Договора за създаване на Европейската общност,

- като взе предвид общите цели на Европейския съюз (ЕС), както са определени в "Европейски консенсус за развитие" [2],

- като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (Споразумение от Котону) [3] и изменено в Люксембург на 25 юни 2005 г. [4],

- като взе предвид съобщението на Комисията, озаглавено "Ускоряване на напредъка за постигане на Целите на хилядолетието за развитие (ЦХР) — Приносът на Европейския съюз" [5],

- като взе предвид нарастващата роля на партньорствата между публичния и частния сектор за осигуряване на цялостни обществени блага, както е определено в съобщението на Комисията, озаглавено "Здраве и намаляване на бедността в развиващите се страни" [6],

- като взе предвид съобщението на Комисията, озаглавено "Стратегия за действие на ЕС относно недостига на човешки ресурси в здравния сектор в развиващите се страни" [7],

- като взе предвид доклада на Световната здравна организация (СЗО) за 2006 г. относно здравето в света "Да работим заедно за здраве" [8],

- като взе предвид Резолюцията на 59-ата Световна здравна асамблея (СЗА) относно "Обществено здраве, иновация, основни здравни изследвания и права на интелектуална собственост: към глобална стратегия и план за действие" [9] от 27 май 2006 г.,

- като взе предвид Партньорството за клинични изпитвания между европейските и развиващите се страни (EDCTP),

- като взе предвид Седмата рамкова програма на ЕО за изследвания, технологично развитие и демонстрационни дейности (2007-2013) [10], приета на 18 декември 2006 г.,

- като взе предвид резолюцията си от 19 февруари 2004 г. относно заболяванията, свързани с бедността, и репродуктивното здраве в страните от АКТБ в контекста на деветия Европейски фонд за развитие (АКТБ — ЕС 3640/04/fin.) [11],

- като взе предвид резолюцията си от 25 ноември 2004 г. относно хранителната помощ и сигурността на храните (АКТБ — ЕС 3692/04/fin.) [12],

- като взе предвид резолюцията на Европейския парламент от 8 септември 2005 г. относно основни и пренебрегвани заболявания в развиващите се страни [13],

- като взе предвид доклада на своята Комисия по социални въпроси и околна среда (ACP-EU/100.083/07/fin.),

А. като има предвид, че здравето е необходимо условие за развитие и икономически просперитет и че достъпът до здравни услуги и лекарства трябва да бъде в центъра на политиките за развитие,

Б. като има предвид, че достъпът до здравни грижи представлява въпрос, свързан със сигурността и правата на човека в световен мащаб, тъй като появата и активизирането на заразните заболявания могат да причинят бедност, увреждания, заболеваемост и нестабилност и да се разпространят бързо по целия свят,

В. като има предвид, че напредъкът към постигането на ЦХР до целевата им дата 2015 г. е недостатъчен и като изтъква необходимостта от по-голяма ангажираност за осъществяването им,

Г. като има предвид, че 27000 души умират всеки ден поради липса на достъп до жизненоважни лекарства,

Д. като има предвид, че смъртта на 25 % от 10-те милиона деца, които умират ежегодно, е причинена от заболявания, които могат да бъдат предотвратени с ваксини,

Е. като има предвид, че всяка година повече от 28 милиона деца пропускат имунизациите през първата година от живота си,

Ж. като има предвид, че освен тежестта, която представляват трите основни смъртоносни заболявания ХИВ/СПИН, малария и туберкулоза (ТБ), съществуват и редица други заболявания, които, взети заедно, засягат един милиард души — една шеста от населението на света,

З. като има предвид, че пренебрегваните заболявания включват африканска трипанозомоза (сънна болест), язва на Бурули, болест на Чагас, денга, стомашно-чревна хелминтоза, диария при децата, лайшманиоза (кала-азар), проказа, лимфатична филариоза (елефантиаза), онхоцеркоза (речна слепота), шистомиаза (охлювна треска), трахома, както и диабет, психически увреждания и епилепсия,

И. като има предвид, че поради ограниченията на съществуващите терапии пренебрегваните заболявания причиняват увреждания и бедност в голям мащаб, но изследванията за тях са сравнително слабо финансирани, включително и на европейско равнище,

Й. като има предвид, че изследванията за разработване на лекарства се правят основно за лекарства, които се продават в развитите страни, и за заболявания, които се срещат в развитите страни,

К. като има предвид, че са необходими повече "транслационни" изследвания и развойна дейност, чрез които научните знания и фундаменталните изследвания се превръщат в клинични изпитвания и регистрация на нови продукти,

Л. като има предвид, че едновременната инфекция с туберкулоза/ХИВ представлява голяма заплаха, а същевременно само 0,5 % от пациентите с ХИВ са тествани за туберкулоза и 7 % от пациентите с туберкулоза са тествани за ХИВ, което показва необходимостта от по-голяма финансова подкрепа и ресурси и по-широко сътрудничество между програмите и отделите за специфични заболявания,

М. като има предвид, че е много трудно да се установи и лекува многоустойчива туберкулоза,

Н. като има предвид, че фалшивите лекарства представляват 6-10 % от световния пазар, а 25 % от лекарствата, приемани в Африка, се считат за фалшиви,

О. като има предвид, че предпазването е най-ефективният начин за борба със заболяванията, предавани по полов път, а достъпът до информация и услуги в областта на майчинското и репродуктивно здраве играе важна роля за намаляване на бедността и борбата с ХИВ/СПИН, и обратно,

П. като има предвид, че в света има недостиг на около 4,3 милиона здравни професионалисти, включително дефицит на 2,4 милиона лекари, медицински сестри и акушерки в 57 от най-бедните страни в света, като проблемът в селските райони за задълбочава,

Р. като има предвид, че по-добрият достъп на девойките до образование и по-големият дял на здравни работници жени са два фактора за насърчаване на жените да използват здравни услуги,

С. като има предвид, че често помощта е за много кратко време и не може да се предвиди за дългосрочните повтарящи се разходи в здравния сектор, може да бъде сложна в резултат на големия брой ангажирани международни организации, и не винаги отговаря на приоритетите на правителството и усилията за изграждане на капацитет,

Т. като има предвид, че политиките на Международния валутен фонд (МВФ) и на Световната банка понякога създават съществени пречки за бедните страни, като налагат свръхстроги правила за публични разходи, несъвместими с постигането на ЦХР за здравето, водите и канализациите,

Здравето като приоритет

1. настоятелно призовава страните от АКТБ да отпуснат за здравния сектор 15 % от годишните публични разходи (Декларацията от Абуджа [14]) и ЕС да изпълни целта на Европейския парламент да изразходва 20 % от ангажимента за финансова помощ за здравния и образователен сектор;

2. подчертава, че държавите-членки следва да спазят обещанието си да отделят 0,7 % от националния си доход за чуждестранна помощ и да следят тази помощ да бъде координирана, предвидима и дългосрочна;

3. призовава ЕС, МВФ и Световната банка да не налагат свръхстроги правила за контрол на публичните разходи и да не насърчават стремежа към неуместни пазарни реформи на публичните услуги чрез условия за отпускане на помощи, технически консултации и търговски споразумения;

4. счита, че здравето трябва да заема много по-важно място в Стратегическите документи по държави (за десетия Европейски фонд за развитие), Стратегическите документи за намаляване на бедността и в Рамките за средносрочни разходи, и по-специално в техните бюджети, като тези документи и рамки трябва да гарантират, че анализът, на който се основават, помага да се определи посоката на действие в здравния сектор;

5. подчертава значението на националното политическо ръководство и отчетност и призовава правителствата на държавите от АКТБ и Комисията да осигурят включването на гражданското общество и на засегнатите, маргинализирани общности в определянето и изпълнението на политиките;

6. изтъква, че освен ХИВ/СПИН, туберкулоза и малария ангажиментите за помощ следва да вземат под внимание и глобалната здравна ситуация и резултатите в страните;

7. подкрепя препоръката в Доклада за 2006 г. относно здравето в света 50 % от международната помощ за здраве да се посвети на укрепването на здравните системи, а останалата част от тези средства да се изразходва за укрепване на работната сила;

8. подкрепя необходимостта от укрепване на здравните системи в страните от АКТБ чрез подходи като усъвършенстване на достъпа до основни и генерични лекарства, намаляване на бюрокрацията чрез рационализирано управление, увеличаване на рентабилността, подобряване на ефективността чрез реорганизирани услуги и децентрализирани здравни системи и разпределяне на средства за по-добро посрещане на нуждите на населението;

9. подкрепя всички инициативи, насочени към увеличаване на достъпа до жизненоважни лекарства, по-специално за бедните и уязвими общности в държавите от АКТБ;

10. насърчава създаването и укрепването на национални рамки за регулиране на здравеопазването и системи за управление на качеството като начин за усъвършенстване на планирането и контрола на дейностите на публични и частни доставчици на лекарства за здравни услуги;

11. подчертава, че партньорствата между публичния и частния сектор, партньорствата за публично развитие и тези по оста Север-Юг и Юг-Юг могат да изиграят положителна роля за укрепване на здравния сектор, по-специално в слабо развитите и в развиващите се страни;

Превенция

12. изтъква, че превенцията на заболяванията трябва да бъде в центъра на правителствените политики чрез кампании за ваксиниране, сигурност на храните (хранене), снабдяване с чиста питейна вода и добри санитарни инсталации, програми за контрол на тютюнопушенето и консумацията на алкохол, както и кампании за хигиена, безопасен секс, насърчаване на здравословен начин на живот и други образователни кампании;

13. подчертава, че информацията и ваксините представляват най-рентабилният начин за превенция и контрол на инфекциозните заболявания и че в развиващите се страни има значителен капацитет за по-широкото им обхващане със съществуващите ваксини, въвеждане на нови и недостатъчно използвани ваксини и подобряване на концепцията на ваксините, подходящи за развиващите се страни;

14. призовава за превантивни мерки, включващи по-широко разпространение на устойчиви мрежи против преносители на малария, третирани с дълготрайни инсектициди, отстраняване на източници на застояла вода, обучение за разпознаване на симптомите, тестове за установяване на туберкулоза за пациенти, заразени с ХИВ и обратно, и използване на програми за сексуално и репродуктивно здраве, ХИВ/СПИН и свързаните с тях консумативи;

15. насърчава фармацевтичните компании, които полагат усилия за увеличаване на достъпа до жизненоважни и достъпни лекарства в държавите от АКТБ, по-специално до лекарства, предназначени за пренебрегвани заболявания;

Капацитет и инфраструктура

16. счита, че решенията за подобряване на резултатите от здравните грижи са в здравната инфраструктура и логистичните вериги — персонал, клиники и болници, канали за снабдяване и дистрибуция на лекарства и ваксини;

17. призовава за обновени усилия за възстановяване, изграждане и укрепване на здравните системи чрез увеличени годишни бюджети и с помощта на ЕС, за да се подобри достъпът до качествени услуги, диагностика, ваксини и лекарства, по-специално за бедни и рискови групи;

18. приветства усилията на глобални партньорства за здраве като Глобалния съюз за ваксини и имунизации (GAVI) и Глобалния фонд за борба със СПИН, туберкулоза и малария (GFATM) за укрепване на здравните системи в развиващите се страни;

19. призовава за създаване на инициативи, които да осигурят на местно равнище ускорен достъп до подходящи диагностики, безопасни, достъпни и достатъчни лекарства, безопасни начини за събиране на кръв и сигурни доставки на кръв, и свързаните с тях обучение, техническа помощ и инфраструктура, включително в селските местности, и подчертава колко е важно да се осигури нито една програма за имунизация да не допуска повторно използване на медицински технологии;

20. отбелязва, че събирането на достоверни данни и наблюдението на ключови здравни параметри позволява да се разработват политики, основаващи се на научни факти, които могат да бъдат по-ефективни;

21. подкрепя работата на Програмата за преквалификация на СТО за оценка и снабдяване с нови жизненоважни лекарства и укрепване изграждането на капацитет;

22. приветства съобщението на Комисията — Стратегия за действие на ЕС относно недостига на човешки ресурси в здравния сектор в развиващите се страни и призовава за укрепване на мерките в тази област; потвърждава необходимостта от създаване на по-добри условия на работа, възможности за обучение и кариера на медицинския персонал, както и от мерки, насърчаващи оставането на работното място, туининг споразумения и обменни програми;

23. настоятелно призовава правителствата на АКТБ да внесат повече справедливост в обществото, като се стремят към равенство между половете в областта на здравето, образованието и статуса на заетост, и да укрепват социалния статус и автономията на жените, като се съсредоточават върху жените и девойките при развиването на човешките ресурси и във възможностите за кариера в здравния сектор;

24. насърчава ЕС да разработи и прилага Кодекс на ЕС за етично поведение при наемане на работа на здравни работници, както и да подкрепя глобалния кодекс за предотвратяване на "изтичането на мозъци" от развиващите се към развитите страни; смята, че ЕС и международната подкрепа следва да осигурят дългосрочно финансиране на човешките ресурси като инвестиция в здравната система;

25. счита, че инвестициите в областта на водоснабдяването, санитарните инсталации и инфраструктурата, както и насочване на вниманието към връзката между здраве, чиста вода, санитарни инсталации и хигиена, са особено важни за справяне със заболяванията, произлизащи от водата и за ефикасност на системите за здравни грижи;

Изследователска и развойна дейност

26. приветства приемането на Резолюцията на Световната здравна асамблея за обществено здраве, иновации, основни здравни изследвания и права на интелектуална собственост, която подготвя пътя към определяне на нуждите и приоритетите в областта на здравните изследвания в развиващите се страни;

27. приветства включването на пренебрегваните заболявания и на акцента върху транслационните изследвания в Седмата рамкова програма на ЕС за научни изследвания; призовава Комисията да подкрепя институти, желаещи да сътрудничат с инициативи за общественото здраве, насочени към тези сектори, и да гарантира, че новите лекарства, получени вследствие на изследвания с публично финансиране, ще останат достъпни за всички;

28. изтъква, че нарасналото политическо ангажиране на международно равнище и на равнище ЕС днес трябва да съответства на дългосрочна финансова подкрепа и по-голямо сътрудничество между страните партньори, университетските среди и промишлеността, за да се постигат резултати в развитието на нови методи за диагностика и безопасни, ефикасни лекарства;

29. признава ролята на Партньорството за клинични изпитвания между европейските и развиващите се страни (EDCTP) в организирането на клинични изпитвания за нови лекарства и ваксини, адаптирани към клиничните, етични и социални условия в ендемичните страни, и призовава за разширяване на дейностите на EDCTP, така че да включват и други пренебрегвани заболявания и други етапи на клинично развитие (етапи I и IV);

30. призовава за повече клинични изпитвания на лекарства, свързани с пола; подчертава необходимостта от повишаване на осведомеността сред медицинските изследователи за различните начини и условия на живот на жените и мъжете, така че това да бъде взето предвид при разработването на нови лекарства и ваксини;

31. подкрепя засилването на местните възможности в областта на изследванията, клиничните изпитвания и продуктивността, включително разработване на регионални и национални индустрии за производство на генерични лекарства в засегнатите области и развиване на интегрирани проекти, от разпознаване на ново заболяване до разработване и производство на нови лекарства, като призовава изследванията да включват изследвания в операционните и здравни системи, които целят по-ефикасно въвеждане на интервенциите и които вземат под внимание културните аспекти, що се отнася до предписването, употребата, достъпа, достъпните цени и разпространението на лекарствата;

32. призовава за насърчаването на редица мерки, които да подобрят достъпа до лекарствата и достъпността им, включително диференцирани цени, дарения и отстъпки, награди за иновация, данъчни кредити, насърчителни мерки, ангажименти за предварителна покупка и ангажименти за предварително разпространение на пазара на ваксини, като донорите специално се ангажират да субсидират закупуването на ваксини, които отговарят на предварително договорените стандарти; както и трансфер на производствени технологии и експертни познания към ендемичните страни;

33. приветства иновационни подходи като този за предварителни пазарни ангажименти, които да ускорят развитието и да увеличат производството на лекарства и ваксини за развиващите се страни;

34. счита, че прегледът и регистрирането на лекарства следва да съответстват на приоритетите на ендемичните страни при специални процедури за по-добро оценяване на съответствието между рискове и ползи на лекарствата за пренебрегвани заболявания;

35. счита, че обществено-частните партньорства за развитие (ОЧПР) предлагат успешен модел за изграждане на сътрудничество между фармацевтичните компании и публичните изследвания с цел да се развиват иновативни терапии и да се укрепва изграждането на капацитет;

36. припомня правото на развиващите се страни да използват гъвкави възможности, които им се предоставят от Споразумението, относно свързаните с търговията аспекти на правата върху интелектуална собственост (TRIPS), по-специално в областите с нестопанска цел, които не се прилагат на пазара в рамките на ОИСР, като поддържат насърчаването на защитата на интелектуалната собственост и като решават регулаторни въпроси, свързани с регистрацията и разпространението на лекарства; счита, че тези права могат да бъдат полезни при спорове относно лицензирането на нови лекарства и права на интелектуална собственост с фармацевтичната индустрия, когато са поставени на карта здравни въпроси от първостепенен обществен интерес;

37. подчертава неотдавнашния пример с начина, по който Бразилия използва всички възможности, предоставени от споразумението TRIPS, във връзка със задължителното лицензиране на лекарствата и други аспекти на правата на интелектуална собственост;

38. изразява силната си загриженост от факта, че някои правителства на държави от АКТБ прилагат данъчни тарифи, вносни мита и такси върху активни фармацевтични съставки, крайни фармацевтични продукти и ваксини, които впоследствие правят лекарствата недостъпни за бедните общности; настоятелно призовава Комисията да разследва случая и да насърчи правителствата да премахнат тези такси;

39. подчертава значението на съответствието с предписаните лекарства с цел да се ограничи резистентността и да се търсят, когато е възможно по-кратки схеми на лечение, комбинации на лекарства и фиксирани дози;

40. призовава държавите от АКТБ и ЕС да се борят срещу фалшифицирането на лекарства чрез прилагане на ефективен контрол за качество на медицинските продукти и материали, засилване на митническото и полицейско сътрудничество и насърчаване на създаването на международна конвенция, която да криминализира производството и продажбата на фалшиви лекарства;

41. призовава държавите от АКТБ да насърчат и да ускорят въвеждането на артемисининсъдържаща комбинирана терапия (ACT), призната като най-ефикасното лечение на малария; призовава донорите да финансират лекарствата на базата на артемисинин и да подкрепят тяхната покупка, предварителен подбор и производство;

42. подчертава взаимния интерес на развитите и развиващите се страни например за контролиране на антимикробната резистентност и намиране на по-добри антивирусни препарати и ваксини за грип; посочва, че изследванията по пренебрегваните заболявания могат да имат положителни съпътстващи резултати за разбирането на други заболявания: например изследванията за ваксините и имунитета могат да подпомогнат познанието за алергичните проблеми, които засягат нарастващ брой хора в Европа;

43. настоява за прилагане на Глобалния план за спиране на туберкулозата, смята че има спешна нужда от нови, бързи тестове за диагностициране на туберкулоза, включително и на многоустойчивата туберкулоза, подходящи за условия с ограничени средства и настоява за гаранции, че всички лекарства за лечение на туберкулоза в процес на разработване са тествани върху пациенти, болни от многоустойчива туберкулоза;

44. счита, че бичът на ХИВ/СПИН трябва да бъде преодолян чрез осигуряване на всеобщ достъп до превенция, лечение и грижи, включително достъп до антивирусни средства, доброволни консултации и тестване, както и чрез засилени усилия за разработване на микробициди и ваксини;

45. призовава международната общност на донорите да подкрепи СТО и нейната Стратегия за превантивна химиотерапия, като увеличава достъпа до подходящи и сигурни доставки на висококачествени противохелминтни лекарства (albendazole, ivermectin, praziquantel) за предпазване и лечение на паразитни инфекции, причинени от червеи, и призовава за изграждане на световна структура за доставки;

46. призовава държавите от АКТБ и ЕС да се ангажират в увеличаване на грижите за хора с психически заболявания и неврологични разстройства и увреждания, като подобряват основните грижи и рехабилитацията им в обществото и едновременно с това увеличават обществената осведоменост и тази на професионалистите за проблема, и се борят със заклеймяването и дискриминацията;

47. счита, че служби, които могат да диагностицират, управляват и лекуват заболявания като диабет, могат да спасят много човешки животи и да намалят уврежданията; по-специално, достъпът до инсулин и лекарства следва да бъде разширен и да бъдат създадени мрежи от специалисти, както и такива за обучение на специалисти;

48. призовава правителствата на държавите от АКТБ и Комисията да подкрепят програмите за превенция и лечение на фистула на женските полови органи, включително да прилагат законодателни разпоредби за законната възраст за сключване на брак, да насърчават глобалния достъп до гинекологични грижи и репродуктивно здравно обучение и да осигуряват социална рехабилитация на момичета и жени след проведено лечение;

49. възлага на своите съпредседатели да предадат настоящата резолюция на Съвета на АКТБ-ЕС, СЗО, Европейската комисия, Африканския съюз, Световната банка и МВФ.

[1] Приета от Съвместната парламентарна асамблея АКТБ-ЕС на 22 ноември 2007 г. в Кигали (Руанда).

[2] Европейски консенсус за развитие, част I, раздел 1, ОВ С 46, 24.2.2006 г.

[3] OВ L 317, 15.12.2000 г., стр. 3.

[4] OВ L 287, 28.10.2005 г., стр. 4.

[5] COM (2005)132.

[6] COM(2002)129, стр. 12.

[7] COM (2005)642.

[8] http://www.who.int/whr/2006/whr06_en.pdf

[9] Резолюция на СЗО 59.24 от 27 май 2006 г.

[10] OВ L 412, 30.12.2006 г.

[11] ОВ C 120, 30.4.2004 г., стр. 29.

[12] ОВ C 80, 1.4.2005 г., стр. 23.

[13] OВ C 192E, 17.8.2006 г., стр. 350.

[14] Декларация от Абуджа относно ХИВ/СПИН, туберкулоза и други свързани с тях инфекциозни заболявания, приета на 27 април 2001 г.

--------------------------------------------------